Vil unngå ny uthenging i gruppevoldtekt-saken: – Har vært en stor påkjenning
Voldtektssaken i Bergen utløste kaos i sosiale medier i fjor. Denne gangen har retten tatt grep.  Det kokte i sosiale medier da fem menn møtte i tingretten i fjor vår, tiltalt for flere overgrep i Bergen. Mange unge fulgte saken tett.  Tiltalen ble spredt, og navn på både de tiltalte og de fornærmede kvinnene verserte på nettet.  Onsdag startet ankesaken mot tre av de fem mennene. De er tiltalt for å ha gruppevoldtatt en kvinne i 20-årene etter en fest i Bergen natt til 3. januar i 2021.  Les også: Gruppevoldekts-saken i Bergen: Fire menn dømt, én frikjent.  Den fornærmede kvinnen forklarte i retten hvordan oppmerksomheten i sosiale medier har preget henne.  – Jeg har hele tiden ønsket at navnet mitt skal være skjult. At hele samfunnet vet om det, gjør at trygghetsfølelsen forsvinner helt. – Det er så inngripende at hele samfunnet vet hva som har skjedd med meg og hvem jeg er. Jeg vil ikke bli identifisert som “henne”, det var ikke sånn livet mitt skulle bli.  Advokat Hilde Cecilie Matre bistår den fornærmede kvinnen.  – Det har vært en stor påkjenning for henne. Det å være fornærmet i en straffesak er vanskelig nok uten at navnet kommer ut, og når dette kommer på toppen sier det seg selv at det er veldig alvorlig, sier hun til VG.  Sikkerhetssjef i Gulating Lagmannsrett Espen Husby sier til VG at de har gjort flere konkrete tiltak for å unngå at historien fra i fjor gjentar seg under ankesaken.  — Vi er sannsynligvis bedre forberedt enn det tingretten var da de hadde saken. Vi har sikkerhetskontroll på alle som skal inn i salen, fotoforbud og forbud mot å ha telefonen på inne i salen. Sikkerhetskontroll er ikke et permanent tiltak i Gulating, men et tiltak de kan bruke når de mener det er behov for det. – Veldig mye stress Tilhørere i publikumssalen filmet fra rettssalen og delte videoene på nett, da saken gikk for tingretten i fjor. En av de tiltalte den gang delte også videoer av seg selv på TikTok.  Den kjente bergensartisten Kamelen publiserte en video hvor han forfulgte og konfrontere den da voldtektstiltalte mannen inne på en kiosk i Bergen. Politiet ga artisten en bot på 20.000 kroner. I fjor vår ble det også hengt opp plakater av en av de tiltalte som møter i ankesaken denne uken. Dette ble anmeldt og etterforsket, men politiet henla saken. Uthengingen i sosiale medier førte til at de dømte fikk strafferabatt i tingretten. – Denne oppmerksomheten har gjort spenningsnivået i forkant undøvendig høyt. Det er veldig mye stress for alle de involverte. Selvfølgelig spesielt fornærmede, men også de tiltalte, sier den tiltaltes forsvarer Maria Hessen Jacobsen til VG. – Hvordan har det vært for din klient? – Den har vært traumatiserende for han. Han ble hengt ut med plakater rundt i Bergen, det har vært fryktelig tungt. Det er en tilleggsbelastning.  John Christian Elden er positiv til at lagmannsretten har iverksatt tiltak.   – Foreløpig ser det vesentlig bedre ut, men vi hørte også fra fornærmedes forklaring hvor ille det var for henne at navnene hennes ble lekket i fjor i sosiale medier. De bør tenke seg nøye om de som gjorde det, sier han til VG.  Elden forsvarer en av de andre tiltalte i saken.  – Det har ikke vært hyggelig for han heller å ha navnet sitt hengt ut, men jeg tror nok det er enda verre for en fornærmet i en straffesak å bli hengt ut som et offer i navn i lokalmiljø. Måtte levere inn telefonene Rettssaken ble i kort tid avbrutt under rettens første dag. Tilhørere og presse ble bedt om å forlate salen til situasjonen var avklart.  Alle de tiltalte ble bedt om å gi fra seg telefonene sine til rettsbetjenter. – Hva skjedde? – Før de gikk inn fikk alle beskjed om at telefonene ikke skal opp. Så var det en som tok opp telefonen og det var brudd på det de fikk beskjed om. De ble bedt om å levere inn telefonene og gjorde det frivillig. Det vil de gjøre hver dag, sier sikkerhetssjef Husby. 
Ankesaken i gruppevoldtekten i Bergen startet onsdag Gulating Lagmannsrett har innført flere sikkerhetstiltak for å unngå kaos som i fjor Fotoforbud og sikkerhetskontroll er satt i verk for å beskytte de involverte Den fornærmede kvinnen ønsker navnet sitt skjult på grunn av negativ medieoppmerksomhet